Jesus-mens is 'n werkwoord: leer – NG Vishoek
Home / Jesus-mens is 'n werkwoord: leer
Jesus-mens is 'n werkwoord: leer
Een moontlikheid is: LEER. Ja, die werkwoord soos "bestudeer", daardie ding wat ons op skool doen en gedoen het, en waarvan baie glad nie hou nie. Maar hierdie doen word lekker vir Jesus-mense, dit word selfs lekkerder. Want Jesus-mense het die allerbeste en die slimste Tutor. Hy wil jou eie persoonlike Leermeester wees met sy Gees in jou. Ja, hierdie Tutor gebruik ander mense en boeke en omstandighede en ervaringe. Hy begelei Jesus-mense tot 'n dieper kennis van Homself op baie algemene maniere, maar soms ook op baie buitengewone maniere.
Soos wat Paulus vir die jongman Timoteus aanmoedig, "… bly wat jy geleer het …" Elkeen van ons het iewers op ons pad in die verlede, geleenthede gehad om sekere geloofswaarhede te ontdek by spesifieke mense, of in unieke gebeurtenisse in ons lewe, of in boeke wat ons gelees het, of in ander uitsonderlike bewuswordings. Miskien was dit in jou ouerhuis, of 'n onderwyser, of 'n krisis in jou lewe, of 'n spesifieke boek wat jy gelees het, of wat ookal – almal moontlike geleenthede waaruit jy geleer het en gevorm is.
Maar vir ons as kerkmense, en meer spesifiek vir ons as Jesus-mense, is die Woord van God die basisbron van geloofskennis wat ons inwonende Tutor wil gebruik om ons te leer. By uitstek te leer Wie Hy is, maar ook hoe ons Hom kan ken, Hom kan ontmoet, in Hom kan glo, Hom kan dien, Hom kan eer. Ons persoonlike Tutor wil self ons help om suiwer te glo, dwaling te vermy en opreg te lewe.
En hier kom die beste nuus: by hierdie persoonlike Tutor is daar nie eksamens wat geslaag moet word nie – in Jesus self is ons geloofstoets met die hoogste lof geslaag. Die grootste toets wat ons dop, is om ons doof te hou vir Stem, om nie Sy raad te volg nie, en nie in besit te neem wat Hy vir ons aanbied nie.